In nomine Dei summi. Notum sit cunctis Christi signaculo insignitis quod ego Itbertus et uxor mea Alsenda, reminiscentes enormitatem nostrorum peccaminum, donamus Deo et sanctis ejus apostolis Petro et Paulo, ad locum Cluniacum, aliquid de nostra hereditate quæ sita est in pago Matiscense, in villa Lornant: hoc est unam vineam quæ terminat a mane terra Alberici, a medio die et a sero terra Sancti Petri, a cercio via publica. In alio loco, in ipsa villa, donamus unam petiolam de campo cum salceto; et terminat a mane terra Andreæ, ex aliis partibus terra Sancti Petri. Hæc donamus in presenti. Donamus etiam in alio loco duas vineas quæ simul se tenent, interposito tamen muro; terminat ex omni parte de ipsa hereditate et a sero via publica. In villa Bainas donamus nostram partem unius medii planti, tali tenore ut quandiu vixero ego Itbertus teneam et possideam, et post mæum discessum ad Sanctum Petrum totum perveniat. Reddam omni anno in vestitura dimidium modium de vino. Facimus autem donationem hanc pro remedio animarum nostrarum et in locum sepulturæ amborum. Ut autem firmum permaneat, manibus propriis firmavimus testibusque roborandam damus. S. Itberti et uxoris ejus Alsendæ, qui hanc donationem fecerunt. S. Arlei. S. Rotlanni. S. Duranti.